भारतीय कृषि अनुसंधान परिषद – भारतीय सोयाबीन अनुसंधान संस्थान, इंदौर के निदेशक डॉ. व्ही.एस. भाटिया ने अखिल भारतीय समन्वित सोयाबीन परियोजना के संबंध में विस्तार से जानकारी देते हुए कहा कि भारत में वर्ष 2012 के बाद से मौसम की प्रतिकूल परिस्थितियों के कारण सोयाबीन के रकबे, उत्पादन और उत्पादकता में कमी आई है। सोयाबीन के रकबे में लगभग 7 प्रतिशत और उत्पादन में लगभग 11 प्रतिशत की कमी दर्ज की गई है। उन्होंने कृषि वैज्ञानिकों से सोयाबीन की ऐसी नयी किस्में विकसित करने का आव्हान किया जो मानसून में देरी, सूखा, अतिवर्षा और उच्च तापक्रम के प्रति सहनशील हों और अधिक उत्पादन दे सकें। इंदिरा गांधी कृषि विश्वविद्यालय के संचालक अनुसंधान डॉ. एस.एस. राव ने कृषि विश्वविद्यालय द्वारा संचालित गतिविधियों और उपलब्धियों के बारे में विस्तार से जानकारी दी। परियोजना के प्रमुख अन्वेषक डॉ. राजेन्द्र लाकपाले ने अतिथियों के प्रति आभार व्यक्त किया।